Tygerberg weer veilig vir pasgebore babas | Netwerk24
Tygerberg weer veilig vir pasgebore babas
Deur Roshé Taka 09 Februarie 2019 11:15
Pasgebore babas kan nou weer behandel word by die Tygerberg-hospitaal in Kaapstad nadat ’n baba onlangs in dié hospitaal dood is en vier ander weens ’n weerstandige bakterie baie siek geword het.
Dr. Adri Bekker, ’n neonatoloog by die hospitaal, sê van die babas is in Desember huis toe gestuur omdat hulle veiliger daar sou wees, maar die hospitaal kan nou weer babas inneem.
Die siek babas is in isolasie behandel totdat hulle gereed was om huis toe te gaan.
Bekker het gesê die bestuur het al die moontlike gedoen om te keer dat die infeksie versprei na die ander babas. Daar is gemiddeld sowat 134 babas in die hospitaal.
Laticia Pienaar, woordvoerder van die hospitaal, sê in ’n verslag carbapenem-weerstandige Enterobacteriaceae (CRE) kom gewoonlik in hospitale voor en babas met ’n lae gewig by geboorte is veral in hul eerste 28 dae baie vatbaar vir infeksie.”
Sy sê die hospitaal het die situasie ingevolge protokol hanteer en geen babas is sedert 2 Januarie besmet nie.
Die infeksie is volgens Pienaar nie net in Suid-Afrika ’n groot uitdaging vir gesondheidsdienste (staatshospitale en privaat) nie, maar oor die wêreld heen.
Die baie pasgebore babas wat by die hospitaal opgeneem is, het bygedra tot die verspreiding van die infeksie.
Voorsorgmaatreëls wat ook deur die hospitaal getref is, sluit in:
Bykomende verpleegpersoneel is ingespan en verpleeg- en skoonmaakpersoneel, wat reeds by die hospitaal gewerk het, het oortyd gewerk.
Intensiewe infeksiebeheer en die skoonmaak van die hospitaalomgewing, kliniese toerusting en broeikaste;
Besoekers en studente se toegang tot die betrokke gebiede is beperk; en
Alle babas in die hospitaal is getoetse vir mikro-organismes.
Toe die aangetaste babas ontslaan is, is berading gegee aan die ouers en versorgers.
Meer oor: Tygerberg-Hospitaal | Veiligheid | Siek | Sterfgeval
Vrou wag al 29 dae vir man se lyk
Tygerberg vier die geboorte van 4-ling
Tygerberg-hospitaal teen R10 mjd. vervang